Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 395/08)

Selle dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul pärast selle dokumendi avaldamise kuupäeva.

KOONDDOKUMENT

„PISTACCHIO DI RAFFADALI“

ELi nr: PDO-IT-02449 – 22.2.2019

KPN (X) KGT ()

1. Nimetus

„Pistacchio di Raffadali“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetust „Pistacchio di Raffadali“ on õigus kasutada liigile Pistacia terebinthus poogitud sordi 'Pistacia vera' kultivari 'Napoletana', tuntud ka nime all 'Bianca' või 'Nostrale', koorega või kooritud viljadest saadud toote kohta.

Istanduses võib olla kuni 5 % ulatuses muudest liikidest taimi ja/või pookealuseid kui Pistacia terebinthus.

Igal juhul ei sertifitseerita muudest liikidest taimedest ja/või pookealustest kui Pistacia terebinthus saadavat toodet.

Tarbimisse suunamise korral peavad kaitstud päritolunimetusega tootel „Pistacchio di Raffadali“ olema järgmised füüsikalised ja organoleptilised omadused:

— kogu õlisaagikus > 30 %

— idulehtede värvus: roheline, intensiivne roheline; klorofülli a ja klorofülli b vaheline suhe ≥ 1,3

— maitse: pehme, meeldiv ja intensiivne

— niiskusesisaldus ≤ 6,5 %;

— palmitoleiinhappe sisaldus ≥ 0,7 %;

— pikliku kujuga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Istutamine, kasvatamine, korjamine, kuivatamine, koorimine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Pistacchio di Raffadali“ võib tarbimisse suunata järgmiselt:

— koorimata või kooritud toote puhul, mis on mõeldud töötlemiseks, mitte lõpptarbijale, riidest ja/või muust sobivast materjalist kotis kuni kaaluni 25 kg;

— koorimata või kooritud toote puhul, mis on mõeldud lõpptarbijale, sobivas läbipaistvas või aknaga pakendis, mis võimaldab toodet näha.

3.6. Sellise toote märgistamise erieeskirjad, millele registreeritud nimetus viitab

Pakendil ja/või kotil peab peale ELi graafilise KGT sümboli ja tagapool kirjeldatud logo kindlasti olema ka nimetus „Pistacchio di Raffadali“ selges kirjas, mis ei tule maha ja mis eristub selgelt kõikidest teistest märgetest.

Toodet „Pistacchio di Raffadali“ identifitseeriv logo koosneb ristkülikust, milles on graafiliselt kujutatud pistaatsiaoks kolme ovaalse lehega ja nelja pistaatsiapähkliga, mis oma koore seest paistavad; ristküliku jalamil on kirjastiilis Gotham Medium suurtähtedega kirjutatud tekst „PISTACCHIO DI RAFFADALI D.O.P.“.

4. Geograafilise piirkonna täpne määratlus

„Pistacchio di Raffaldi“ tootmispiirkond asub Agrigente maakonna järgmiste kommuunide halduspiirides: Raffadali, Joppolo Giancaxio, Santa Elisabetta, Agrigento, Cianciana, Favara, Racalmuto, Sant’Angelo Muxaro, San Biagio Platani, Cattolica Eraclea, Casteltermini, Santo Stefano Quisquina, Aragona, Comitini, Grotte, Montallegro, Alessandria della Rocca, Siculiana, Realmonte, Naro, Porto Empedocle, Castrofilippo, Campobello di Licata, Ribera, Canicatti, Palma di Montechiaro, Ravanusa, Camastra; Montedoro ja Serridialco kommuunid Caltanissetta maakonnas.

5. Seos geograafilise piirkonnaga

Pistaatsiapähklite kasvatamine sai hoo sisse XIX sajandi teisel poolel. Terved karjamaad ja mahajäetud maatükid kujundati ümber pistaatsiaistandusteks.

Tootmispiirkonda iseloomustavad paekivipinnas, mis on moodustunud vee väljaaurustumisel, ning lähistroopiline vahemereline kliima, mis on poolkuiv, suved on pikad ja põuased, sademed on koondunud sügise- ja talveperioodile ning päeva ja öö vahel on suured temperatuurierinevused, kusjuures miinimumtemperatuur langeb harva 0 kraadini.

Väga kuivadele tingimustele hästi sobiva poolealuse sordi, näiteks Pistacia terbinthus’e kasutamine ja valimine, paekivisubstraatide laad ning asjaolu, et istandused on lõunakaares ja päikeselised, tagavad tegurite kombinatsiooni, mis on aruka valiku tulemus ja võimaldab saada vilja, millel on erilised kvalitatiivsed omadused, sh suur õlisaagikus. Seda omadust võimendab kõrge õhutemperatuur, mis toob viljade diferentseerumise protsessis kaasa suurema hulga küllastunud rasvhappeid, mis on pistaatsiaõli põhikoostisosad. Toote „Pistacchio di Raffadali“ tootmispiirkonna kliima uurimine on näidanud, et seda piirkonda iseloomustab võrreldes teiste piirkondadega Sitsiilia idaosas, kus pistaatsiapähkleid kasvatatakse, pikem kuiv aastaaeg ning kuu kõrge temperatuuri mõõdukas muutumine ja kõrgem maksimumtemperatuur.

Teine iseloomulik omadus on pistaatsiapähklite pehme, meeldiv ja intensiivne maitse, mis on seotud nende maa-alade mullaga, kus pähkleid kasvatatakse. On teada, et toitainete imendumine oleneb pinnase pH-st ning et mõnel makromineraalainel, näiteks kaltsiumil, fosforil, kaaliumil ja magneesiumil on see üle 7. Toote „Pistacchio di Raffadali“ tootmispiirkonnas võetud valim näitas, et tegemist on pinnasega, mille reaktsioon on nõrgalt leeliseline väärtustega üle 7,5.

Tootel „Pistacchio di Raffadali“ on ka keerukas rasvhapete profiil, palmitoleiinhappe sisaldus on vähemalt 0,7 %.

Inimtegurit iseloomustab see, et toote „Pistacchio di Raffadali“ kasvataja on valinud erilise kasvatusviisi, mis seisneb selles, et pistaatsiapuu hoitakse madal, oksad puudutavad peaaegu maad. Niisugune toimimisviis, mis võeti esialgu kasutusele selleks, et hõlbustada viljade korjamist, mida tehakse käsitsi, ja vältida kobarate järkjärgulist valmimist, jättis aastate jooksul oma märgi ka maastikule.

Tänu sellele sajandeid kestnud tegevusele on põllumajandusettevõtjast saanud nende ümberkujunduste võtmeisik: ta on osanud ära kasutada keskkonna eripärasid ja optimaalseid tingimusi, omandada konkreetsed kutseoskused ja luua maastiku, mis muudab selle tootmispiirkonna eripäraseks.

Viide spetsifikaadi avaldamisele:

(kõnealuse määruse artikli 6 lõike 1 teine lõik)

Toote spetsifikaadi täielik tekst on saadaval veebisaidil

https://www.politicheagricole.it/flex/cm/pages/ServeBLOB.php/L/IT/IDPagina/3335.

või kui minna otse põllumajandus-, toiduaine- ja metsanduspoliitika ministeeriumi kodulehele (www.politicheagricole.it), klõpsata valikul „Qualità“ (kvaliteet), seejärel „Prodotti DOP IGP“ (tooted, millel on KPN või KGT) (ekraani vasakus ääres) ja lõpuks „Disciplinari di Produzione all’esame dell’UE“ (tootespetsifikaat, mis on esitatud hindamiseks Euroopa Liidule).

(1) ELT L 343, 14.12.2012, lk 1.